અર્જુનને યુદ્ધ લડવા માટે પ્રવૃત્ત કરવા કૃષ્ણએ તેના મનનો ઇલાજ કર્યો છે અને એ પણ બહુ જ કુશળતાથી. સાતસો શ્લોકની ગીતામાં કૃષ્ણએ અર્જુનને સમૂળગો બદલી નાખ્યો છે. જે અર્જુન ગીતાના આરંભે હતો તે અર્જુન અંતમાં નહોતો. તે સંપૂર્ણપણે પરિવર્તન પામેલો અલગ જ માણસ હતો જે બ્રહ્મવિદ્યા સમજી ચૂક્યો હતો. તેને સત અને અસત, સારું અને ખરાબ, સાચું અને ખોટું સમજાઈ ગયું હતું. તેને ભક્તિ અને જ્ઞાન માર્ગની એકરૂપતા સમજાઈ ગઈ હતી. તેની અંદરનું દ્વંદ સમાપ્ત થઈ ગયું હતું. તેના અંતરની અશાંતિનું સ્થાન ચિર શાંતિએ લીધું હતું.